Նորվեգիայի կանանց հանդբոլի հավաքական

**Նորվեգիայի կանանց հանդբոլի հավաքական**, Նորվեգիան ներկայացնող հանդբոլի ազգային հավաքական է, որը մասնակցում է հանդբոլի աշխարհի և Եվրոպայի առաջնություններին։ Այն աշխարհի ամենաուժեղ հավաքականներից մեկն է․ պատմության մեջ երկրորդ հանդբոլի հավաքականն է, որը միաժամանակ դարձել է աշխարհի առաջնության, Եվրոպայի առաջնության և Օլիմպիական խաղերի հաղթող (առաջինը եղել է Դանիան)։ Օլիմպիական խաղերի եռակի չեմպիոն (2008, 2012, 2024), աշխարհի առաջնության հնգակի չեմպիոն(1999, 2011, 2015, 2021, 2025), Եվրոպայի առաջնության տասնակի չեմպիոն։

## Պատմություն
### Վաղ տարիներ (1946֊1983)
Նորվեգիայի կանանց հավաքականն իր առաջին հանդիպումն անցկացրել է 1946 թվականին՝ Շվեդիայի հավաքականի դեմ, որն ավարտվել է շվեդուհիների հաղթանակով՝ 5:2 հաշվով։ 1950-ական և 1960-ական թվականներին նորվեգական հանդբոլը զարգացել է դանդաղ․ կանանց հավաքականը մասնակցել է Սկանդինավիայի առաջնություններին և դուրս է եկել աշխարհի առաջնությունների եզրափակիչ փուլեր, սակայն զբաղեցրել է հիմնականում 7֊8-րդ տեղերը։

### Յակոբսենի դարաշրջան (1984֊1993)
Սվեն-Տորե Յակոբսենը Նորվեգիայի հավաքականի գլխավոր մարզիչն է եղել 1984 թվականից մինչև 1993 թվականը՝ ընդհանուր առմամբ 10 տարի։ Նրա գլխավորությամբ Նորվեգիայի կանանց հավաքականը դարձել է աշխարհի առաջնության բրոնզե մեդալակիր (1986), ինչպես նաև 1988 և 1992 թվականների Օլիմպիական խաղերի արծաթե մեդալակիր։ Այդ շրջանում Նորվեգիայում կանանց հանդբոլի ժողովրդականությունը կտրուկ աճել է։

### Բրեյվիկի դարաշրջան (1994֊2009)
link=https://ru.wikipedia.org/wiki/%D0%A4%D0%B0%D0%B9%D0%BB:Karoline_Dyhre_Breivang_200.jpg|ձախից|մինի|240x240փքս|Ազգային հավաքականի կազմում խաղերի քանակով նախկին ռեկորդակիր Կարոլին Դյուրե Բրեյվանգը 2008 թվականի Պեկինի Օլիմպիական խաղերում
Նորվեգիայի կանանց հավաքականի նախկին խաղացող Մարիտ Բրեյվիկը թիմի գլխավոր մարզիչն է եղել 1994 թվականից մինչև 2009 թվականը։ Նրա ղեկավարությամբ նորվեգուհիները հաղթել են Եվրոպայի առաջնությունը չորս անգամ, դարձել են աշխարհի չեմպիոն 1999 թվականին և նվաճել են Օլիմպիական խաղերի ոսկե մեդալ 2008 թվականին։ Հաջողության հիմնական գաղտնիքը դարձել է խիստ պաշտպանական մարտավարությունը և արագ հակագրոհները։

Հատկապես հաղթանակներով հարուստ է եղել 2008 թվականը, երբ նորվեգուհիները հաղթել են Պեկինի Օլիմպիական խաղերում (եզրափակչում հաղթելով Ռուսաստանի հավաքականին) և դարձել նաև Եվրոպայի չեմպիոն (եզրափակչում հաղթելով Իսպանիային)։ Պեկինի Օլիմպիական խաղերում խորհրդանշական հավաքականում ընդգրկվել են դարպասապահ Քաթրին Լունդեն (Օլիմպիական խաղերի լավագույն դարպասապահ)  և կիսապաշտպան Էլսա-Մարթա Լյուբեկը, իսկ մրցաշարի լավագույն ռմբարկուն դարձել է Սյորելի-Լյուբեկը՝ խփելով 31 գոլ՝ 72% իրացման ցուցանիշով։

Մակեդոնիայում տեղի ունեցած Եվրոպայի առաջնությունում  թիմը հանդես է եկել կիսապահեստային կազմով, ինչը, սակայն, չի խանգարել նորվեգուհիներին հաղթել մրցաշարում։ Խորհրդանշական հավաքականում ընդգրկվել են չորս խաղացող՝ աջ եզրային պաշտպան Լինն-Քրիստին Ռիեգելհութ Քորեն, (մրցաշարի լավագույն ռմբարկու՝ 51 գոլով), դարպասապահ Քաթրին Լունդեն, ձախ պաշտպան Թոնյե Լարսենը և կենտրոնական պաշտպան Քրիսթին Լունդե-Բորգերսենը (ճանաչված մրցաշարի լավագույն խաղացող)։

### 2009 թվականից հետո
2009 թվականին գլխավոր մարզիչ է նշանակվել Թորիր Հերգեյրսոնը, որի գործունեության ժամանակ հավաքականը տոնել է մի շարք հաղթանակներ։ Նորվեգիայի կանանց հավաքականը նրա գլխավորությամբ նվաճել է աշխարհի առաջնության չեմպիոնական տիտղոսը 2011 թվականին և Օլիմպիական խաղերի ոսկե մեդալը 2012 թվականին։ Սակայն Եվրոպայի առաջնությունում Չեռնոգորիայի հավաքականը կարողացել է ընդհատել նորվեգուհիների հաղթական շարքը՝ եզրափակչում հաղթելով նրանց։ 2013 թվականին նորվեգուհիները չեն կարողացել պաշտպանել աշխարհի չեմպիոնի տիտղոսը՝ քառորդ եզրափակչում պարտվելով Սերբիայի հավաքականին։ 2014 թվականին Նորվեգիան նվաճել է իր պատմության մեջ Եվրոպայի առաջնության 6-րդ տիտղոսը, իսկ 2015 թվականին կրկին դարձել է աշխարհի չեմպիոն։

2016 թվականի Օլիմպիական խաղերում Նորվեգիայի հավաքականը դուրս է եկել խմբից՝ պարտվելով ընդամենը մեկ հանդիպումում՝ առաջին տուրում Բրազիլիայի հավաքականին։ Նորվեգիան հասել է կիսաեզրափակիչ, որտեղ լրացուցիչ ժամանակում պարտվել է Ռուսաստանի հավաքականին։ Հանդիպման ավարտին Կամիլլա Հարրեմը հնարավորություն է ունեցել հավասարեցնել հաշիվը, սակայն վերջին գրոհի ժամանակ չի կարողացել գնդակը ուղարկել դարպաս։ Երրորդ տեղի համար Նորվեգիայի հավաքականը 10 գնդակի տարբերությամբ հաղթել է Նիդերլանդների հավաքականին՝ 36:26 հաշվով։
[link=https://ru.wikipedia.org/wiki/%D0%A4%D0%B0%D0%B9%D0%BB:Stine_Oftedal_3_20150319.jpg|ձախից|մինի|336x336փքս|Նորվեգիայի պատմության լավագույն հանդբոլիստներից մեկը՝ [Սթինե Բրեդալ Օֆթեդալը]]
2016 թվականին Նորվեգիայի հավաքականը պատմության մեջ յոթերորդ անգամ դարձել է Եվրոպայի չեմպիոն՝ Շվեդիայում անցկացված առաջնությունում հաղթելով բոլոր 8 հանդիպումներում։ Խորհրդանշական հավաքականում ընդգրկվել են Կամիլա Հերրեմն ու մրցաշարի լավագույն ռմբարկու Նորա Մյորքը։

2017 թվականին Մագդեբուրգում կայացած աշխարհի առաջնությունում Նորվեգիայի հավաքականը քառորդ եզրափակչում ռևանշ է վերցրել Ռուսաստանի հավաքականից՝ Օլիմպիական խաղերի կիսաեզրափակչում կրած պարտությոինից՝ հասցնելով մրցակցին իր պատմության մեջ ամենախոշոր պարտությունը (34:17)։ Սակայն Համբուրգում կայացած եզրափակչում, որտեղ նորվեգուհիները ֆավորիտ են համարվել, նրանք պարտվել են Ֆրանսիայի հավաքականին (21:23)։ Նորվեգիայի հավաքականի ավագ Սթինե Բրեդալ Օֆթեդալը ճանաչվել է մրցաշարի ամենաարժեքավոր խաղացող, իսկ լավագույն ռմբարկու է դարձել Նորա Մյորքը։ Փորձառու Կատրին Լունդեն հերթական անգամ ընդգրկվել է մրցաշարի խորհրդանշական հավաքականում։

2018 թվականին Ֆրանսիայում անցկացված Եվրոպայի առաջնությունում Նորվեգիայի հավաքականը առաջին անգամ 2000 թվականից ի վեր չի կարողացել հասնել եզրափակիչ և զբաղեցրել է միայն հինգերորդ տեղը։ 2020 թվականին նորվեգուհիները կրկին հաղթել են Եվրոպայի առաջնությունում՝ հաղթանակ տանելով 8 հանդիպումներից 8-ում, իսկ Նորա Մյորքը դարձել է մրցաշարի լավագույն ռմբարկու։ Մյորքը, Օֆտեդալը և Հերրեմն ընդգրկվել են մրցաշարի խորհրդանշական հավաքականում։
[link=https://ru.wikipedia.org/wiki/%D0%A4%D0%B0%D0%B9%D0%BB:Nora_Mork_20150319.jpg|աջից|մինի|295x295փքս|[Նորա Մյորքը Նորվեգիայի ազգային հավաքականի առաջատար հարձակվողն էր 2010-ականներին և 2020-ականների սկզբին։]]
2021 թվականին Տոկիոյում անցկացված (հետաձգված) Օլիմպիական խաղերում Նորվեգիայի հավաքականը վստահորեն հաղթել է խմբային փուլում՝ գրանցելով հինգ հաղթանակ հինգ հանդիպումներում, քառորդ եզրափակչում համոզիչ առավելությամբ հաղթել է Հունգարիայի հավաքականին, իսկ կիսաեզրափակչում կրկին՝ ինչպես հինգ տարի առաջ, հանդիպել է Ռուսաստանի հավաքականին և պարտվել 26-27 հաշվով։ Երրորդ տեղի համար խաղում նորվեգացիները հեշտությամբ հաղթել են Շվեդիայի հավաքականին՝ 36:19 հաշվով։

2022 թվականի նոյեմբերին նորվեգուհիները իններորդ անգամ դարձել են Եվրոպայի չեմպիոն։ Հիմնական փուլում Նորվեգիայի հավաքականը պարտվել է Դանիայի հավաքականին, սակայն եզրափակչում կրկին հանդիպել է այդ թիմին և 27:25 հաշվով հաղթանակ տարել։ Նորա Մյորքը կարիերայի ընթացքում երրորդ անգամ դարձել է Եվրոպայի առաջնության լավագույն ռմբարկու (50 գոլ), իսկ Հեննյու Ռեյստադը, որը մրցաշարում խփել է առավելագույն թվով գոլեր, ճանաչվել է մրցաշարի ամենաարժեքավոր խաղացող։ Սթինե Բրեդալ Օֆթեդալը երրորդ անգամ անընդմեջ ճանաչվել է Եվրոպայի առաջնության լավագույն խաղարկող։

## Ծանոթագրություններ


## Արտաքին հղումներ
*Պաշտոնական կայք

Կատեգորիա:2012 թվականի Ամառային օլիմպիական խաղերի մեդալակիրներ
Կատեգորիա:Կանանց հանդբոլ
Կատեգորիա:Կանանց հանդբոլը Նորվեգիայում
Կատեգորիա:Կանանց սպորտը Նորվեգիայում
Կատեգորիա:Հանդբոլը Նորվեգիայում
Կատեգորիա:Նորվեգացի հանդբոլիստուհիներ
Կատեգորիա:Նորվեգացի օլիմպիական չեմպիոններ
Կատեգորիա:Սպորտը Նորվեգիայում